આશા પારેખ ફિલ્મોના બિઝનેસને કારણે નહીં પણ તેમના પેરન્ટ્સના મૃત્યુને કારણે ડિપ્રેશનમાં જતાં રહ્યાં હતાં. આ વિશે વધુ જણાવતાં આશા પારેખ કહે છે, ‘એ સમય મારા માટે ખૂબ જ મુશ્કેલ હતો. મેં મારા મમ્મી-પપ્પાને ગુમાવ્યાં હતાં. હું એકદમ એકલી પડી ગઈ હતી અને મારે મારું તમામ કામ એકલીએ સંભાળવું પડી રહ્યું હતું. તેથી હું ડિપ્રેશનમાં જતી રહી હતી. મારી સ્થિતિ ખૂબ જ દયનીય થઈ ગઈ હતી અને મને આત્મહત્યા કરવાના પણ વિચારો આવી રહ્યા હતા. ત્યાર બાદ હું એમાંથી બહાર આવી હતી. ડિપ્રેશનમાંથી બહાર આવવા માટે મારે ડૉક્ટરની મદદ લેવી પડી હતી. ડિપ્રેશનમાંથી બહાર આવવા માટે મને ખૂબ જ મુશ્કેલી પડી હતી. તમે જ્યારે ટોચ પર હો છો ત્યારે હંમેશાં એકલા પડી જાઓ છો. હું નસીબદાર હતી કે મારી સાથે મારા ખૂબ જ સારા પેરન્ટ્સ હતા. મારી લાઇફ અને મારી કરીઅર માટે મારી મમ્મી જવાબદાર છે. તેના કારણે જ હું ઊંચાઈ પર પહોંચી હતી. તેથી જ્યારે તેનું મૃત્યુ થયું ત્યારે હું ડિપ્રેશનમાં આવી ગઈ હતી. હું જ્યારે આ સમયમાંથી બહાર આવી હતી ત્યારે મને ખૂબ જ માનસિક શાંતિ મળી હતી.’